單仲偕

單仲偕係香港立法會資訊科技界功能界別同香港島選區前任議員；民主黨黨員同司庫，葵青區議會前任主席同議員。外號IT偕；政見上屬於泛民主派。

屋企 
單仲偕祖籍廣東東莞，喺香港出世。

單仲偕喺新界葵涌嘅徙置區葵涌邨大，小學時喺區內聖公會主恩小學讀書，中學時入咗區內名校聖公會林護紀念中學，大學時喺香港大學主修植物學系，副修計算機學系，之後喺香港中文大學工商管理研究院完成碩士課程。

事業 
佢曾經係匯豐銀行資訊科技部副經理。

1985年至2003年，單仲偕一直擔任葵青區議員，而1994年至1999年期間，佢更加係葵青區議會主席。1995年，單循「新界南」選區晉身立法局。1997年，中央政府為香港另組臨時立法會，佢同其他民主派議員被迫「落車」。1998年及2000年，單仲偕改以資訊科技界功能組別，成功當選立法會議員。2003年，單仲偕放棄爭取連任葵青區議員，重將議席讓畀之前喺立法會選舉落選嘅李永達。2004年，單成功連任立法會資訊科技界議員。2012年，透過香港島選區嘅地區直選重返立法會，四年後交棒畀許智峯。

北京一直睇單仲偕做溫和嘅民主派，所以佢可以自由去中國大陸開行會，而唔似其他民主派議員咁回鄉證被沒收或唔畀入境。

2019年，單仲偕捲土重來，參選第6屆香港區議會選舉嘅葵青區華麗選區，結果順利擊敗前黨友黃耀聰，重返區議會，而且重做埋葵青區議會主席。

2021年5月17號，單仲偕承認一項組織未經批准集結罪，喺5月28號被判坐花廳14個月，緩刑兩年，由於佢被判坐監超過3個月，因此佢同時冇咗區議員同埋區議會主席資格。而佢留低嘅葵青區議會主席一職，就先後由梁錦威、盧婉婷繼承。

勳銜 
 太平紳士
 銀紫荊星章

攷

類:前香港立法會議員
類:前香港立法局議員
香港民主黨員
前葵青區議員
香港大學舊生
香港中文大學舊生
類:聖公會林護紀念中學舊生
香港資訊科技界人士
祖籍東莞
仲偕